input: VYKONÁVACIE NARIADENIE KOMISIE (EÚ) č. 266/2014
  zo 14. marca 2014
  o rozdelení vnútroštátnych kvót na mlieko stanovených na obdobie rokov 2013/2014 v prílohe IX k nariadeniu Rady (ES) č. 1234/2007 na „dodávky“ a „priamy predaj“
  EURÓPSKA KOMISIA,
  so zreteľom na Zmluvu o fungovaní Európskej únie,
  so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 69 ods. 1 v spojení s jeho článkom 4,
  keďže:
  (1)
  nariadenie Európskeho parlamentu a Rady (EÚ) č. 1308/2013 (2) zrušilo a nahradilo nariadenie (ES) č. 1234/2007 s účinnosťou od 1. januára 2014. Avšak v článku 230 ods. 1 písm. a) nariadenia (EÚ) č. 1308/2013 sa stanovuje, že pokiaľ ide o systém obmedzenia výroby mlieka, oddiel III kapitoly III hlavy I časti II nariadenia (ES) č. 1234/2007, ako aj jeho články 55 a 85 a prílohy IX a X sa naďalej uplatňujú do 31. marca 2015.
  (2)
  V článku 67 ods. 2 nariadenia (ES) č. 1234/2007 sa stanovuje, že výrobcovia môžu mať jednu alebo dve individuálne kvóty, jednu na dodávky a druhú na priamy predaj, a tieto množstvá môže na základe riadne odôvodnenej žiadosti výrobcu previesť z jednej individuálnej kvóty na druhú iba príslušný orgán členského štátu.
  (3)
  Vo vykonávacom nariadení Komisie (EÚ) č. 341/2013 (3) sa stanovuje rozdelenie medzi dodávky a priamy predaj na obdobie od 1. apríla 2012 do 31. marca 2013 pre všetky členské štáty.
  (4)
  V súlade s článkom 25 ods. 2 nariadenia Komisie (ES) č. 595/2004 (4), členské štáty oznámili Komisii množstvá, ktoré definitívne previedli na žiadosť výrobcov medzi individuálnymi kvótami na dodávky a na priamy predaj.
  (5)
  Celková výška vnútroštátnych kvót pre všetky členské štáty stanovená v bode 1 prílohy IX k nariadeniu (ES) č. 1234/2007 sa zvýšila o 1 % s účinnosťou od 1. apríla 2013 s výnimkou Talianska, ktorého kvóta sa už zvýšila o 5 % s účinnosťou od 1. apríla 2009. Členské štáty s výnimkou Talianska oznámili Komisii rozdelenie dodatočnej kvóty medzi „dodávky“ a „priamy predaj“.
  (6)
  Je preto vhodné určiť rozdelenie vnútroštátnych kvót stanovených v bode 1 prílohy IX k nariadeniu (ES) č. 1234/2007 medzi „dodávky“ a „priamy predaj“ uplatniteľné na obdobie od 1. apríla 2013 do 31. marca 2014.
  (7)
  Podľa článku 69 ods. 1 v spojení s článkom 4 nariadenia (ES) č. 1234/2007 Komisia musela konať v súlade s postupom uvedeným v článku 195 ods. 2 uvedeného nariadenia. Príslušný postup podľa nariadenia (EÚ) č. 1308/2013 je postupom preskúmania uvedeným v článku 229 ods. 2 tohto nariadenia.
  (8)
  Vzhľadom na skutočnosť, že rozdelenie medzi priamy predaj a dodávky sa používa ako referenčný základ kontrol podľa článkov 19 až 22 nariadenia (ES) č. 595/2004 a na zostavenie výročného dotazníka stanoveného v prílohe I k uvedenému nariadeniu, je vhodné určiť dátum skončenia účinnosti tohto nariadenia po poslednom možnom dátume vykonania týchto kontrol.
  (9)
  Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,
  PRIJALA TOTO NARIADENIE:
  Článok 1
  V prílohe k tomuto nariadeniu sa stanovuje rozdelenie vnútroštátnych kvót stanovených v prílohe IX k nariadeniu (ES) č. 1234/2007 na „dodávky“ a „priamy predaj“ uplatniteľné počas obdobia od 1. apríla 2013 do 31. marca 2014.
  Článok 2
  Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
  Platnosť rozhodnutia sa končí 30. septembra 2015.
  Toto nariadenie je záväzné v celom rozsahu a priamo uplatniteľné vo všetkých členských štátoch.
  V Bruseli 14. marca 2014